בין מימיהם התכולים של הים התיכון, הים השחור והים האגאי ובתווך שבין אסיה, אירופה והלבנט נוסדה בשנת 1923 הרפובליקה של תורכיה המודרנית. ברוב גאווה והדר ובאמצעות סדרה של מלחמות והסדרים הוכרז סיומה הרשמי של האימפריה העות'מאנית אשר חלשה במשך מאות שנים על המרחב כולו, ועל חורבותיה הוקמה מדינה אשר ביקשה להשתחרר מכבלי עברה. תוך שהיא מדמה את עצמה לתופעה פוליטית חדשה וייחודית בעלת שורשים עתיקים שאינם מוסלמיים ועות'מאניים, הוקמה תורכיה כמדינת לאום חילונית ועצמאית, מוקפת במדינות הבלקן, המזרח התיכון והקווקז.
ואולם האתגרים הגדולים של המדינה החדשה באו דווקא מבית. לאורך המאה העשרים ואף בזו שאחריה עלו אל פני השטח מתחים ושסעים חברתיים פוליטיים ואתניים פנימיים חמורים שאיימו למוטט את ההסדרים הישנים ויצרו גבולות חברתיים פנימיים בתוך החברה והמדינה. סדרה של הפיכות צבאיות, גלי הגירה גדולים, סכסוכים אתניים ואירועי טרור חמורים שהתרחשו בעשורים האחרונים הדגישו יותר מכול את חולשותיה של מדינת הלאום ואת המתח המתמיד שהוסיף להתקיים בין ישן לחדש, בין דתי לחילוני, בין לאומי לרב־תרבותי בתורכיה של ימינו.
למרות קרבתה של תורכיה לישראל מבחינה גיאוגרפית, תרבותית והיסטורית, המדינה ותושביה זוכים לתשומת לב מועטה בלבד בהקשרים תרבותיים, אמנותיים וחברתיים. סדרת הסרטים "על גבולות ואנשים" מספקת הצצה יחודית אל החברה ואל המדינה התורכית בעבר ובהווה. מטרתה של הסדרה היא לגלות מבעד לפריזמה הקולנועית את סיפורם של האתגרים הניצבים לפני תורכיה המודרנית ולהביא אל הצופה הישראלי ממיטב היצירה האמנותית הקולנועית התורכית. כל הקרנה תלווה בהרצאה קצרה מפי אחד מחוקרי תורכיה ובה הוא ידון בסוגיות החברתיות, התרבותיות והפוליטיות הרחבות העולות מן הסרט ויעניק לצופים התבוננות מעמיקה ביצירה מנקודת מבט מקורית וחדשנית.
שיר ששרה לו סבתו על ערש דווי, שולח את ז’אן למסע אל המולדת – תורכיה. כאן הוא חוזר אל חבלי כורדיסטן שמהם עשויה המורשת שלו. יותר מאשר עלילה פתלתלה, יש כאן התקרבות ומפגש שעיקר עוצמתם נובעת מן הנופים, הצלילים והתושבים, והתוצאה היא אחד הסרטים הטורקים הבולטים של השנה האחרונה.
סהנאז היא פסיכיאטרית בת שלושים ומשהו עם חיים בורגניים. אחת המאושפזות החדשות שלה היא אלמז, צעירה קטטונית. מהלך הטיפול עתיד לגלות לסהנאז כי בינה לבין המטופלת שלה לא מפריד כל כך הרבה. סרטה של ישים אוסטאולו הוא מבט מפוכח על מעמדן של הנשים בתורכיה.
אחרי עשרים שנה בכלא, מקבל קאדיר הזדמנות לשחרור מוקדם אם יסכים לשתף פעולה עם השלטונות. בחזרה בשכונה שבה גדל הוא מנסה להסתגל לחיי החופש, אך כאשר הטרור מכה בעיר והוא מבקש לרצות את מפעיליו, דברים יוצאים משליטה. התוצאה היא מותחן פסיכולוגי מעולה שמעיד על במאי כשרוני הראוי לתשומת לב.
מהמט ומשפחתו גרים בבקתה עלובה בהרים של צפון תורכיה. הכפריים מתפרנסים כאן מעבודה במכרות הפחם, אבל מהמט לא מוכן להשפלה הזו ומאמין שיצליח למצוא עורק זהב. עד אז הוא גוזר על משפחתו חיי עוני שמהם ינסה להמלט באמצעות מיזמים הרפתקניים. דרמה שקטה שפוגעת בול בלב.
דרך מבט אינטימי ואוהב על קהילות חתולי הרחוב של איסטנבול, אנו זוכים לדיוקן רענן ויוצא דופן של העיר על הרחובות, התושבים, וחיי היומיום שלהם. מלאכת צילום יצירתית שמשלבת בין נקודת המבט החתולית למבטים פנורמיים על העיר וגישה אוהדת אבל בלי התחנחנות מיותרת יוצרת סרט מקורי, משעשע והנה ביותר.
לילה היא עורכת דין הנוסעת למפגש מחזור אחרי שנים שלא התראתה עם בני כיתתה. על הרכבת היא פוגשת בג’נאן, אחות צעירה, העושה דרכה למשימה מטרידה. המסע מזמן לשתיים נופים, שיחות ומפגשים ואלו יעניקו לחייהן רגעים של רגש ומשמעות.